Den unge græker, Nikolaos Isidoros Theodoridis, kom til Danmark den 26. november. Siden har ingen set ham. Politiets efterforskning i sagen har vist, at Nikolaos Isidoros Theodoridis opholdt sig i det centrale Nørresundby, og det fik i går dykkere fra Nordjyllands Beredskab til at hoppe i vandet ved Nørresundby - desværre uden held. - Sigtbarheden er så dårlig for tiden, at dykkerne knap kunne se deres egne hænder i vandet, fortæller politikommissær Kenneth Rodam fra Nordjyllands Politi. Politiet står på bar bund i efterforskningen, indrømmer han. - Vi ved ikke mere om hans færden i Danmark, at han skulle være kommet for at se på seværdigheder. Hans familie fortæller os, at han ringede hjem ved ankomsten, men derefter slutter sporene, forklarer Kenneth Rodam. Frygter det værste Nikolaos Isidoros Theodoridis skulle efter planen være steget ombord på et fly tilbage til Grækenland igen den 2. december, og derfor slog familien alarm. - Vi har efterlyst ham i medierne, og vi har kun fået få henvendelser, og ingen har ført noget konkret med sig. Derfor frygter vi også, at han måske ikke er her mere, siger Kenneth Rodam. Den 19-årige mand, som politiet eftersøger, hedder Nikolaos Isidoros Theodoridis, og hans signalement er følgende: mand, 19 år, 170 cm høj, tynd, brunt hår og brune øjne. Han var, da han forlod Aalborg Lufthavn, iført en lys jakke, mørk trøje med lyst print på brystet, sorte bukser og mørke sko. Han medbragte desuden en mørk rygsæk. Har man set Nikolaos Isidoros Theodoridis, eller har man tip i sagen, kan man kontakte Nordjyllands Politi på 114.

Opsummering:
Den unge grækers forsvinden er stadig uopklaret. Politiet frygter det værste.